Open TV

Το Open Beyond είναι ένας ελληνικός ιδιωτικός τηλεοπτικός σταθμός πανελλαδικής εμβέλειας. Ανήκει στον επιχειρηματία Ιβάν Σαββίδη και εδρεύει στον Καρελλά, στη βιομηχανική ζώνη της Παιανίας. Λειτούργησε για πρώτη φορά το 1991 από το ΚΚΕ, ως 902 TV έως το 2013, οπότε και πωλήθηκε στον Φίλιππο Βρυώνη και μετονομάστηκε σε Epsilon TV, ενώ το 2017, ξαναπουλήθηκε στον τωρινό ιδιοκτήτη, και στις 24 Οκτωβρίου 2018, μετατράπηκε στο σημερινό κανάλι. Τα πρώτα χρόνια λειτουργίας του μέχρι το 1993 ως 902, δεν είχε άδεια λειτουργίας.

Το κανάλι διαθέτει πολυποίκιλο πρόγραμμα για όλες τις ηλικίες, όπως ψυχαγωγικές και ενημερωτικές εκπομπές, δελτία ειδήσεων, ξένες ταινίες, ελληνικές δικής του παραγωγής και ξένες σειρές και εκπομπές ριάλιτι, ενώ έχει εξασφαλίσει δικαιώματα για προβολή ποδοσφαιρικών αγώνων του ελληνικού πρωταθλήματος, αλλά και του Κόπα Αμέρικα.

Παράλληλα είναι το πρώτο εθνικό τηλεοπτικό κανάλι, που εκπέμπει, από την πρώτη ημέρα της λειτουργίας του, όλες του τις παραγωγές, αποκλειστικά σε υψηλή ευκρίνεια (HD).

Ιστορία
Το 2017 το Epsilon TV το οποίο εξέπεμψε στη θέση του 902 TV περίπου τέσσερα χρόνια πριν έπειτα από πώληση, άλλαξε εκ νέου ιδιοκτησιακό καθεστώς, ανοίγοντας παράλληλα το δρόμο για τις πανελλαδικές τηλεοπτικές άδειες μετά από 25 χρόνια.

Στις 2 Φεβρουαρίου 2018, το κανάλι αντικατέστησε την οπτική ταυτότητα του E που είχε από το 2013 στο epsilontv σηματοδοτώντας τη νέα του εποχή με συνεχή αναβάθμιση του προγράμματος, προσθέτοντας ενημερωτικές και ψυχαγωγικές εκπομπές, θυμίζοντας το μεταβατικό Alpha Sky στα τέλη του 1999.

Τον Μάρτιο της ίδιας χρονιάς προστίθενται στο πρόγραμμα του σταθμού και η σατιρική εκπομπή Circo, με τους Βαγγέλη Περρή, Αθηναΐς Νέγκα και Άννα Μαρία Βέλλη, όντας διάδοχος του Rodeo με την ίδια ομάδα στον ΣΚΑΪ από όπου κόπηκε τον προηγούμενο μήνα, λόγω χαμηλής τηλεθέασης.

Τον Μάιο του 2018 εντάσσονται στο δυναμικό του επανασυσταθέντος καναλιού ο Τζώνη Καλημέρης, η Άλκηστις Μαραγκουδάκη και η Κική Σιλβεστριάδου οι οποίοι αναλαμβάνουν τη γενική διεύθυνση, τη διεύθυνση περιεχομένου και τη διεύθυνση επιχειρησιακής λειτουργίας αντίστοιχα.

Στις 17 Σεπτεμβρίου 2018, αντικαταστάθηκε το λογότυπο του Epsilon με του OPEN προαναγγέλλοντας το λανσάρισμα του ενώ στην πορεία εμπλουτίζεται και το αθλητικό κομμάτι στο νέο κανάλι εντάσσοντας στο δυναμικό τους αθλητικογράφους Γιώργο Τσαντάκη, Χριστίνα Βραχάλη και Μανώλη Σφακάκη, προερχόμενοι επίσης από τον ΣΚΑΪ.

Στις 1 Οκτωβρίου, λαμβάνοντας τυπικά πανελλαδική άδεια δεκαετούς διαρκείας, το Epsilon TV σταματάει το ζωντανό του πρόγραμμα λόγω εργασιών μετεγκατάστασης και μετά από τρεις εβδομάδες και έξι ημέρες, ξεκινάει και επίσημα με τη νέα και τωρινή ονομασία του ως Open Beyond στις 19:00 με το κεντρικό δελτίο ειδήσεων που παρουσιάζει η Έλλη Στάη.

Την επόμενη ημέρα, το κανάλι μπαίνει δυναμικά στον ανταγωνισμό εμπλουτίζοντας το με ενημερωτικές (Ώρα Ελλάδος κ.ά.), ψυχαγωγικές εκπομπές (Ευτυχείτε κ.ά.), τέσσερις σειρές μυθοπλασίας (Ο Πρίγκιπας της φωτιάς, Ου φονεύσεις, Για Πάντα Παιδιά και Ελεύθερη Σχέση), εκπομπές ριάλιτι κ.ά. ενώ εντάσσει στο δυναμικό του, την Κατερίνα Ζαρίφη, την Ευαγγελία Αραβανή, τον Νίκο Κοκλώνη, τον Ντέμη Νικολαΐδη, τη Δέσποινα Βανδή, και πολλούς δημοσιογράφους του Mega Channel.

Το 2019, το Open κάνει μια μεγάλη επένδυση στον χώρο της μυθοπλασίας (φαινόμενο σπάνιο για νέο με μικρές τηλεθεάσεις κανάλι, και μάλιστα σε εποχές ανάκαμψης οικονομικής κρίσης και ύφεσης πανδημίας κορονοϊού) και τη μεγάλη ανατροπή, εντάσσοντας στο πρόγραμμα του και τη δραματική σειρά εποχής Το Κόκκινο Ποτάμι, βασισμένη στο ομώνυμο μυθιστόρημα του Χάρη Τσιρκινίδη και αφορά πραγματικά γεγονότα γύρω από τη γενοκτονία του Ποντιακού Ελληνισμού η οποία έκανε πρεμιέρα στις 6 Οκτωβρίου, σημειώνοντας τηλεθέαση 29,8% στο γενικό σύνολο και 31,6% στο νεανικό κοινό ενώ η τηλεθέαση στα επόμενα επεισόδια ανέβηκε ακόμα περισσότερο. Πρόκειται για μια από τις ακριβότερες παραγωγές στην ελληνική τηλεόραση με συνολικό κόστος περίπου 4 εκατομμύρια ευρώ με σωρεία εγκωμιαστικών σχολίων. Μάλιστα πολλοί τηλεθεατές την έχουν χαρακτηρίσει ως την καλύτερη που έχει υπάρξει μέχρι τώρα, ενώ αντίστοιχα η σειρά τιμήθηκε και βραβεύθηκε, από τους Πόντιους του Εξωτερικού, στη Σουηδία.

Το Open για να ανταγωνιστεί τα υπόλοιπα πανελλαδικά κανάλια μετακινεί από τον Σεπτέμβριο του 2020 το κεντρικό του δελτίο στις 18:50 κάτι που έπραξαν στην πορεία ο ΑΝΤ1 και ο Alpha. Παράλληλα ενδυναμώνει την ενημέρωση, με την έλευση του Γιάννη Παπαδόπουλου, που ανέλαβε για δύο σεζόν τα δελτία ειδήσεων του Σαββατοκύριακου, επιστρέφοντας μετά από χρόνια αποχής, ενώ αναμορφώνει την ψυχαγωγία, εντάσσοντας καθημερινά τις μεσημεριανές ώρες, την εκπομπή μόδας Style Me Up με τη Μαρία Μπακοδήμου για μια σεζόν, και την εκπομπή μαγειρικής Κάθε μέρα Chef με τον σεφ Βαγγέλη Δρίσκα. Τα Σαββατοκύριακα, επιστρέφει μετά από χρόνια αποχής, η ταξιδιωτική εκπομπή Εικόνες με τον Τάσο Δούση, κάνοντας εξαιρετικά νούμερα τηλεθέασης, ενώ ξεκινά η προβολή της εκπομπής - ντοκιμαντέρ υπό τον τίτλο Και εγένετο Ελλάς, με αφορμή τη συμπλήρωση 200 χρόνων από την Ελληνική Επανάσταση του 1821, με παρουσιαστή τον βραβευμένο δημοσιογράφο και ιστορικό Γεώργιο Σαρρή.

Το 2021, το Open εντάσσει στο πρόγραμμα τον Αντώνη Κανάκη και την ομάδα του, με το Ράδιο Αρβύλα και το Βινύλιο, μετά από ένα έτος τηλεοπτικής απουσίας, για μια σεζόν. Μετέπειτα, αποφασίζει να επιστρέψει δυναμικά, στον χώρο της μυθοπλασίας, μετά από ένα έτος αποχής, με την κωμική σειρά Σ' αγαπάω μεν, αλλά..., και τη δραματική σειρά Η τελευταία ώρα, ενώ προβάλλει και ξένες σειρές, όπως Narcos και The Mallorca Files. Παράλληλα προστίθεται και το τηλεπαιχνίδι γνώσεων ΤΑΞΙ με τον Διονύση Ατζαράκη.

Στις 24 Φεβρουαρίου 2022, το Open μετατρέπει τη ροή του σε αμιγώς 20ωρης διάρκειας ενημερωτική λόγω του πολέμου στην Ουκρανία. Στα μέσα Μαρτίου επανέρχεται στην κανονική του ροή με ξένες ταινίες το βράδυ ενώ εντάσσεται στο δυναμικό η Μάριον Μιχελιδάκη (προερχόμενη από την ΕΡΤ) που κάνει πρεμιέρα στη μεσημεριανή ζώνη. Οι υπόλοιπες ψυχαγωγικές εκπομπές επέστρεψαν στα τέλη Μαρτίου. Το κανάλι σταδιακά πέφτει και σε τηλεθέαση ενώ έγιναν απολύσεις με πολλούς δημοσιογράφους και τηλεπαρουσιαστές να πηγαίνουν σε άλλα ΜΜΕ για την επόμενη σεζόν.

Τον Ιούνιο του 2023, ανακοινώθηκε η ανάληψη του ψυχαγωγικού τομέα και της χρηματοδότησης των εκπομπών του Open από την Barking Well Media του Νίκου Κοκλώνη που επιστρέφει στο κανάλι μετά από δύο χρόνια, αλλά ως παραγωγός και μέτοχος, κατέχοντας μέσω θυγατρικής, μικρό ποσοστό.

Το 2025 οι θεαματικότητες του Open Beyond, έπεσαν αισθητά, καθιστώντας τον, έκτο σε τηλεθέαση λόγω έλλειψης που υπάρχει στη μυθοπλασία. Τον Δεκέμβριο του 2025 θα προβάλλει σειρές από το αρχείο του Mega, στα πλαίσια συνεργασίας της Ραδιοτηλεοπτικής με την Alter Ego Media.

Ιδιοκτησία
Η Ραδιοτηλεοπτική Α.Ε. αποτελεί μέχρι σήμερα το φορέα που διαχειρίζεται και λειτουργεί το κανάλι.

Οι παλιοί διακριτικοί τίτλοι της εταιρείας όπως και του καναλιού (ιδρυθείς από το 1989) είναι 902 Αριστερά και E-Radio TV. Στις 11 Αυγούστου 2017, πραγματοποιήθηκε η πώληση της εταιρείας, στη Dimera Media Investments Ltd. που εδρεύει στην Έγκωμη και ανήκει στην οικογένεια Σαββίδη, κρατώντας ωστόσο το δεύτερο διακριτικό τίτλο μέχρι το 2020 που μετεβλήθη στο τωρινό Open Beyond.

Από το 2023, λόγω της έλευσης της Red Smile Μονοπρόσωπη Ι.Κ.Ε. ιδιοκτησίας της Barking Well Media που κατέχει το 0,99%, η παραπάνω εταιρεία κατέχει το 99,01% στο κανάλι, ενώ μετά από δύο χρόνια, έγινε εισφορά σε είδος από την παραπάνω μητρική (Dimera Media) των σημάτων του Έθνους και της Ημερησίας στη Ραδιοτηλεοπτική Α.Ε. με αύξηση μετοχικού κεφαλαίου.

Παραπομπές

Εξωτερικοί σύνδεσμοι
Επίσημη ιστοσελίδα του Open TV
Η σελίδα του Open στο Facebook
Η σελίδα του Open στο X
Η σελίδα του Open στο YouTube
Η σελίδα του Open στο Instagram

Κατηγορία:Ιδιωτικοί τηλεοπτικοί σταθμοί πανελλαδικής εμβέλειας
Κατηγορία:Open Digital Group
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2018
Κατηγορία:Ελληνικά εμπορικά σήματα